google/wiki40b huggingface dataset:
Κλόβις Δ΄

Βιογραφία

Ήταν γιος τού Θευδέριχου Γ΄ των Φράγκων (της Αυστρασίας & Νευστρίας) και της Κλοτίλδης των Αρνουλφιδών, κόρης τού Ανσέγκιζελ μαγιορδόμου της Αυστρασίας.
Διαδέχθηκε το 691 τον πατέρα του ως βασιλιάς των Φράγκων. Στην πραγματικότητα την εξουσία ασκούσε ο θείος του Πεπίνος του Χέρσταλ μαγιορδόμος της Αυστρασίας, που ήταν αδελφός της Κλοτίλδης. Ο Κλόβις Δ΄ θεωρείται οκνηρός βασιλιάς (roi fainéant)'.
Οι ευγενείς της Αυστρασίας προώθησαν εκεί τον Κλόβι Γ΄, ίσως μεγαλύτερο αδελφό τού Κλόβι Δ΄ ή ίσως απατεώνα, που τον ανακήρυξαν το 675 ως βασιλιά της Αυστρασίας· απεβίωσε ένα έτος μετά. Όσοι τον Κλόβι Γ΄ τον θεωρούν μη Μεροβίγγειο σφετεριστή, δεν τον απαριθμούν ως βασιλιά των Φράγκων, οπότε θεωρούν τον Κλόβι Δ΄ ως Κλόβι Γ΄.
Θεοβάλδος Β΄ της Ναβάρρας

Εσωτερική πολιτική

Κοινοποιήθηκε το φουέρο της Ναβάρρας που περιόριζε τις βασιλικές εξουσίες, τοποθετήθηκε συμβούλιο 12 ευγενών που θα έπρεπε να επικυρώνει τις αποφάσεις του. Η τελετή της στέψης έγινε από τον πάπα Αλέξανδρο Δ΄ (1257), προσπάθησε να περιορίσει την αδηφαγία των ευγενών ενισχύοντας την μέση αστική τάξη, αν και έβαλε μεγάλους φόρους στηρίχτηκε από τους ευγενείς λόγω των αξιωμάτων που τους έδωσε. Ο Θεοβάλδος συνέχισε την διαμάχη με τον επίσκοπο της Παμπλόνα που είχε ξεκινήσει ο πατέρας του, προσπάθησε να βάλει ένα τέλος στις διαμάχες μεταξύ των τριών επισκόπων της Παμπλόνας με συνθήκη (1266) αλλά δεν απέφυγε τον καταστροφικό εμφύλιο πόλεμο του 1276. Συνέχισε την πολιτική του πατέρα του σε θέματα διοίκησης και οικονομίας έκανε την πρώτη απογραφή πληθυσμού της Ναβάρρας το 1266 καταγράφοντας συνολικό πληθυσμό 150.000 κατοίκους. Η σπατάλη των βασιλικών εξόδων καταγράφηκε στο 6.75% σε θέματα γραφειοκρατίας, 33.84% σε θέματα στρατιωτικών δαπανών και 59.6% σε θέματα συντήρησης της βασιλικής αυλής.

Συμμαχία με τη Γαλλία

Ο Θεοβάλδος υποστηρίχτηκε από τον Λουδοβίκο Θ΄ της Γαλλίας για να αντιμετωπίσει τους ατίθασους ευγενείς του, ο Γάλλος βασιλιάς θεώρησε καθήκον του να τον προστατεύσει. Τον Απρίλιο του 1255 παντρεύτηκε την Ισαβέλλα της Γαλλίας, βασίλισσα της Ναβάρρας μεγαλύτερη κόρη του Λουδοβίκου. Όταν η Βερεγκαρία, κόρη του Αλφόνσου Ι΄ της Καστίλης αρραβωνιάστηκε τον δελφίνο Λουδοβίκος της Γαλλίας (1244 - 1260)|Λουδοβίκο της Γαλλίας της επετράπη να χρησιμοποιήσει τις πύλες της Φενταραβίας και του Αγίου Σεβαστιανού στην Ναβάρρα (1/1/1256). Ακολούθησε τον πεθερό του στην Η΄ Σταυροφορία ο οποίος πέθανε από την μεγάλη επιδημία πανώλης που ακολούθησε (1270).  Στην επιστροφή του στην Σικελία πέθανε και ο ίδιος αιφνίδια σε ηλικία 32 ετών. Τον διαδέχθηκε ο μικρότερος αδελφός του Ερρίκος ο Παχύς, η χήρα του Ισαβέλλα πέθανε δυο μήνες αργότερα.
OBJ

Η OBJ είναι μια οικογένεια γλωσσών προγραμματισμού που δημιουργήθηκε από τον Joseph Goguen το 1976.
Είναι μια οικογένεια δηλωτικών γλωσσών "πάρα πολύ υψηλού επιπέδου". Χαρακτηριστικά τους: αφηρημένοι τύποι δεδομένων, γενικές μονάδες κώδικα (generic modules), subsorts (υποτύποι με πολλαπλή κληρονομικότητα), ταίριασμα προτύπων με εξισώσεις, E-στρατηγικές (στις οποίες ο χρήστης ελέγχει την οκνηρή αποτίμηση), εκφράσεις μονάδων κώδικα (για το συνδυασμό αυτών των μονάδων), θεωρίες (theories) και όψεις (views) (για την περιγραφή των interfaces των μονάδων). Γίνεται χρήση της μαζικά παράλληλης RRM (Rewrite Rule Machine).
Σημαντικά μέλη της οικογένειας των γλωσσών OBJ είναι η CafeOBJ, η Eqlog, η FOOPS, η Kumo, το Maude και η OBJ3.
Φράγκο CFP

Κέρματα

Το 1949 άρχισαν να βγάζουν κέρματα η Νέα Καληδονία και η τότε Γαλλική Ωκεανία, σήμερα Γαλλική Πολυνησία.

Χαρτονομίσματα

Τα πρώτα τραπεζογραμμάτια άρχισαν να τυπώνονται στις Νέες Εβρίδες το 1965 και στη Νέα Καληδονία και Γαλλική Πολυνησία το 1969. Το 1985 έκανε την εμφάνισή του ένα νέο χαρτονόμισμα, αυτό των 10.000 φράγκων. Την περίοδο 1992-1996, κυκλοφόρησαν και τραπεζογραμμάτια των 500, 1000 και 5.000 φράγκων.
Το συνολικό σχέδιο δεν έχει αλλάξει από το 1969.

Tārā

Προτού καθιερωθεί το νόμισμα στις χώρες αυτές του Ειρηνικού, για τις συναλλαγές χρησιμοποιείται και το Πέσος της Χιλής. Στα αγγλικά είναι γνωστό ως 1 δολάριο. Η λέξη δολάριο έγινε tārā και αυτός ο ανεπίσημος όρος ισοδυναμεί με 5 κέρματα.
Έπαυλη του Διομήδη

Η Έπαυλη του Διόμηδη (αγγλικά: 
Villa of The Diomedes) είναι μια Έπαυλη στην Πομπηία της Ιταλίας. Βρίσκεται έξω από τα τείχη της Πομπηίας στην Πύλη του Ερκουλάνεουμ στη Via dei Sepolcri. Ανασκάφηκε από το 1771 ως το 1774 από τον Φρανσίσκο Λα  Βέγκα και πήρε το όνομά της από τον Μάρκους Άριους Διόμηδης, ο τάφος του οποίου είναι απέναντι από την είσοδο της Έπαυλης, αν και δεν είναι σαφές ότι στην πραγματικότητα ήταν η έπαυλη του. 
Η έπαυλη χωρίζεται σε δύο επίπεδα. Στο  μπροστινό μέρος, ακριβώς στην είσοδο υπάρχει ένα μεγάλο περιστύλιο με 17 κολώνες σε κάθε πλευρά. Στη μέση αυτού του μεγάλου κήπου βρίσκεται ένα καλοκαιρινό τρικλίνο με μια πισίνα νερού μπροστά του. Η έπαυλη διακοσμήθηκε με απλές τοιχογραφίες, οι οποίες διατηρούνται ελάχιστα. Στο πίσω μέρος υπάρχουν μπάνια και κουζίνα, καθώς και διάφοροι χώροι διαβίωσης.
Στο υπόγειο της Έπαυλης βρέθηκαν  αρκετοί σκελετοί ανθρώπων. Ένας σκελετός είχε ένα ύφασμα που περιείχε νομίσματα (δέκα χρυσά, ογδόνταοκτώ αργυρά και εννέα χάλκινα) και είναι ένας από τους  πλουσιότερους θησαυρούς στην πόλη. Αυτός ο άνθρωπος είχε ένα κλειδί και φορούσε χρυσό δαχτυλίδι. 
Επίσης υπήρχαν 18 άλλοι σκελετοί γυναικών, υπηρέτων και παιδιών που είναι πιθανό να πεθάναν από ασφυξία από εισερχόμενα αέρια. Επίσης στο υπόγειο βρέθηκαν πολλοί αμφορείς κρασιού.
Βασιλική Γαλικιανή Ακαδημία

Ιστορία

Το 1905 η Γαλικιανή γλώσσα διωκόταν στην Ισπανία. Για την αποφυγή των διώξεων, ιδρύθηκε ο οργανισμός Σοσιεντάντε Προτεκτόρα ντα Ακαντέμια Γκαγιέγκα στην Αβάνα της Κούβας. Στη συνέχεια, στις 30 Σεπτεμβρίου 1906, χάρη στις προσπάθειες των συγγραφέων Μανουέλ Κούρρος Ενρίκεζ και Χοσέ Φοντένλα Λεάλ, επανιδρύθηκε ως Real Academia Galega. Ο Μανουέλ Μουργκία ήταν ο πρώτος της πρόεδρος.
Το 1972 η Ακαδημία τυποποίησε το σχέδιο του εθνοσήμου του Βασιλείου της Γαλικίας. Μερικά χρόνια αργότερα, η Ακαδημία έπεισε την κυβέρνηση της Γαλικίας να τιμήσει το παλιό εθνόσημο βάζοντας το στην υφιστάμενη αστική σημαία, δημιουργώντας την σημερινή σημαία της Γαλικίας. Ο ορολογικός κλάδος της ακαδημίας ονομάζεται Τερμιγκάλ.

Κριτική

Η ομάδα Associaçom Galega da Língua (Γαλικιανή Ένωση Γλώσσας ή AGL) ασκεί κριτική στους επίσημους κανόνες ορθογραφίας της Βασιλικής Ακαδημίας και εκστρατεύει μια ορθογραφική επανένταξη επανενώνοντας τους Γαλικιανούς κανόνες ορθογραφίας με εκείνους της Πορτογαλικής. Η εκστρατεία ορθογραφικής επανένταξης που πραγματοποιείται από την AGL δεν υποστηρίζεται από κανένα από τα Γαλικιανά κόμματα, τα οποία μαζί με τη Βασιλική Ακαδημία τηρούν κρατική ιδεολογία, που εκπροσωπείται στο κοινοβούλιο της Γαλικίας.
Δημήτρης Σεϊταρίδης

Καριέρα

Ξεκίνησε την ποδοσφαιρική του καριέρα από τους ερασιτέχνες του Παναθηναϊκού ενώ στη συνέχεια αγωνίστηκε στον Ολυμπιακό Κορυδαλλού (μετέπειτα ΑΟ Κορυδαλλός) που συμμετείχε στην Α' Κατηγορία Πειραιώς καταφέρνοντας να αναδειχθεί πρώτος σκόρερ της κατηγορίας με 38 γκολ. To 1972 μεταπήδησε στην Λάρισα η οποία τότε αγωνιζόταν στη Β' Εθνική. Με τη θεσσαλική ομάδα αγωνίστηκε την περίοδο 1973-74 στην Α' Εθνική μετρώντας 3 γκολ σε 28 συμμετοχές. Το 1974 μεταγράφηκε στον Παναθηναϊκό όπου τον πρώτο του χρόνο είχε σε 9 συμμετοχές έξι τέρματα ενώ συμμετείχε στον ατυχή για τους πράσινους τελικό κυπέλλου Ελλάδας κόντρα στον Ολυμπιακό.
Την επόμενη χρονιά δεν χρησιμοποιήθηκε σε αγώνα πρωταθλήματος, έτσι το καλοκαίρι του 1976 αποκτήθηκε από τον ΠΑΣ Γιάννινα, όπου παρέμεινε για 4 χρόνια έχοντας 104 συμμετοχές και 36 γκολ με παραγωγικότερη χρονιά τo 1980 όταν και σημείωσε 14 γκολ σε 27 αγώνες. Οι καλές του εμφανίσεις είχαν ως αποτέλεσμα τη μεταγραφή του στον Εθνικό Πειραιά, όπου αγωνίστηκε για δύο έτη και πέτυχε σε 35 αγώνες πρωταθλήματος 11 γκολ, καταφέρνοντας την περίοδο 1980-81 να γίνει μόλις ο έβδομος ποδοσφαιριστής που κατάφερε να πετύχει πέντε γκολ σε έναν αγώνα, στην εντός έδρας αναμέτρηση με τον Ατρόμητο που έληξε με σκορ 10-0 υπέρ του Εθνικού.
Τον Αύγουστο του 1982 επέστρεψε στον ΠΑΣ Γιάννινα, ενώ την επόμενη διετία αγωνίστηκε στην Κέρκυρα καταφέρνοντας το 1985 να πετύχει 11 τέρματα στο πρωτάθλημα της Γ' Εθνικής. Μέχρι το τέλος της περιόδου 1984-85 είχε σημειώσει 114 τέρματα σε 311 συμμετοχές στις εθνικές κατηγορίες. Τον Ιανουάριο του 1986 αποδεσμεύτηκε από την Κέρκυρα λόγω πειθαρχικών παραπτωμάτων και ενώ είχε προλάβει να σκοράρει δύο φορές στο πρωτάθλημα της Γ' Εθνικής.
Επίσης, αγωνίστηκε στην εθνική Ελπίδων, με την οποία το 1969 κατέκτησε το Βαλκανικό Κύπελλο.
Μετά την απόσυρσή του από την ενεργό δράση ακολούθησε την προπονητική καριέρα. Πέρασε, μεταξύ άλλων, από τον πάγκο του ΠΑΣ Γιάννινα,του Εθνικού Πειραιά, της Κέρκυρας, του Μαρκό και του Ναυπακτιακού.
Ιάκωβος Β΄ Κρίσπος

Η υπόθεση της Άνδρου

Στην εποχή του λύθηκε η χρονίζουσα υπόθεση της Άνδρου: το  νησί ανήκε στη Μαρία Σανούδου, αλλά δόθηκε αυθαίρετα στην Πετρονέλα Κρίσπι και τον ικανότατο σύζυγό της Πιέτρο Ζένο. Η Μαρία διεκδικούσε το νησί και η υπόθεση αναβαλλόταν. Ο γιος της Κρουσίνο Σομμαρίπα συνέχισε τις αξιώσεις της από τον γιο της Πετρονέλας, Αντρέα Ζένο, που απεβίωσε το 1437 αφήνοντας μια 13ετή κόρη. Η Βενετία σχεδίαζε από καιρό να καταλάβει το νησί με το θάνατο του Αντρέα Ζένο, αλλά το σχέδιό της μαθεύτηκε. Έτσι το 1437 οι θείοι του Ιακώβου Β΄ πρόλαβαν τη Βενετία, περιορίζοντας τη σύζυγο του Αντρέα Ζένο στο κάστρο της και αναγκάζοντάς την να υπογράψει ότι θα πάντρευε την κόρη της με το νεαρό δούκα. Οι Βενετοί αντέδρασαν στέλνοντας μια γαλέρα που κατέλαβε την Άνδρο. Το 1440 στο δικαστήριο οι δύο μεριές εξέθεσαν τις απόψεις τους και αποφασίσθηκε το νησί να δοθεί στον Κρουσίνο Σομαρίπα. Έτσι το νησί επέστρεψε έπειτα από 50 έτη στο γιο της νόμιμης κυρίαρχου του Μαρίας.

Μάχες με τους Οθωμανούς

Τότε επισκέφθηκε την Πάρο ο αρχαιοδίφης Κυριακός Αγκωνίτης, που είδε στην Πάρο τμήματα αγάλματος και στη Μύκονο τμήματα από άγαλμα της Δήλου. Ο Ιωάννης Κουιρίνι της Σταμπαλίας (Αστυπάλαιας) απέκτησε την Αμοργό και οι Μικέλι τη Σέριφο. Οι Γκοζαντίνι από τη Βερόνα, αυθέντες των Θερμιών (Κύθνου) και ο ντα Κορόνια από την Ισπανία, αυθέντης της Σίφνου, αν και δεν είχαν Βενετική καταγωγή, άφησαν τη Γαληνότατη Δημοκρατία να τους περιλάβει στη συνθήκη ειρήνης με τους Οθωμανούς ως Βενετούς πολίτες. Ο Μουράτ Β΄ υπέστη στη Ναϊσό φοβερή ήττα από τον Ιωάννη Ουνιάδη το 1442 και δεν ενοχλούσε το Αιγαίο. Έτσι ο δούκας μπόρεσε να ενισχύσει το στόλο του και να προσφέρει γαλέρες στο Βενετικό στόλο. Μετά από δύο έτη ο Μουράτ Β' νίκησε στη Βάρνα το στρατό του Ουνιάδη και του συμμάχου του βασιλιά της Πολωνίας· έπειτα η Βενετία έκανε συνθήκη ειρήνης το 1446 περιλαμβάνοντας και το δουκάτο της Νάξου.
Το επόμενο έτος ο Ιάκωβος Β΄ απεβίωσε. Η σύζυγός του Τζινέβρα Γκατιλούζιο γέννησε έξι εβδομάδες μετά τον γιο τουςΙωάννη Ιάκωβο. Οι θείοι του αποθανόντος δούκα Γουλιέλμος Β΄ Κρίσπος της Ανάφης και Νικολό Κρίσπος, κύριος της Σύρου ανέλαβαν επίτροποι.
2161 Γκρίσομ

Φυσικά χαρακτηριστικά

Ο φασματικός τύπος του Γκρίσομ είναι C (ανθρακούχος). Τα υπόλοιπα φυσικά χαρακτηριστικά του είναι άγνωστα.
Abbath Doom Occulta

Immortal

Αφού αποχώρησε από τους Old Funeral το 1990, ο Όλβε Έικεμο συνέχισε στο death metal συγκρότημα Amputation του κιθαρίστα Demonaz, επίσης πρώην μέλος των Old Funeral. Το 1991, έχοντας αλλάξει το στυλ τους σε black metal και έχοντας πλέον σχηματίσει τους Immortal ο τραγουδιστής και μπασίστας Abbath, ο κιθαρίστας Demonaz και ο ντράμερ Armagedda κυκλοφόρησαν το πρώτο τους EP και το 1992 το πρώτο τους άλμπουμ, Diabolical Fullmoon Mysticism. Μετά την αποχώρηση του Armagedda ο Έικεμο ανέλαβε και τα ντραμς μέχρι το άλμπουμ Blizzard Beasts του 1997, το οποίο παρουσίασε τον ντράμερ Horgh-ο οποίος παραμένει στο γκρουπ μέχρι και σήμερα. Αυτό ήταν και το τελευταίο άλμπουμ με τον Demonaz, καθώς η τενοντίτιδά του δεν του επέτρεπε να παίξει κιθάρα στην ταχύτητα που χρειαζόταν η μουσική των Immortal. Συνέχισε, ωστόσο, να γράφει τους στίχους για όλα τα άλμπουμ της μπάντας. Πλέον κιθαρίστας είναι ο Έικεμο.
Το 2003 το συγκρότημα διαλύθηκε για διάφορους λόγους. Το 2005, ωστόσο, τα αυθεντικά μέλη του συγκροτήματος επανενώθηκαν και άρχισαν να δουλεύουν στο πρότζεκτ "I". Ενώ το πρότζεκτ συνεχιζόταν, το 2006 αναφέρθηκε ότι ο Έικεμο είχε επανενωθεί με τον Horgh, όπως και έγινε.
Το All Shall Fall του 2009 ήταν το τελευταίο άλμπουμ των Immortal με τον Έικεμο, ο οποίος αποχώρησε το 2015 έπειτα από δικαστική μάχη σχετικά με τα δικαιώματα της μπάντας και δήλωσε τη διάλυση. Παρ' όλα αυτά, οι Immortal αποφάσισαν να συνεχίσουν χωρίς αυτόν. Ο μπασίστας Apollyon και ο ντράμερ Horgh, μαζί με τον Demonaz που επέστρεψε ως κιθαρίστας και τραγουδιστής, ετοιμάζουν τον νέο τους δίσκο.

I

Το 2005 τα αυθεντικά μέλη των Immortal, μαζί με τον μπασίστα King ov Hell και τον κιθαρίστα Ice Dale, σχημάτισαν το γκρουπ I. Ο ήχος τους αποτελείται απο καθαρά heavy metal μουσική, με τα black metal φωνητικά του Έικεμο. Το γκρουπ κυκλοφόρησε το πρώτο του άλμπουμ, Between Two Worlds, το 2006. Παρότι δεν έχουν διαλυθεί επίσημα, οι I δεν φαίνονται να προχωρούν σε νέες ηχογραφήσεις παρά τις δηλώσεις του Έικεμο περί νέου δίσκου το 2007.

Άλλα

Το 1991 ο Έικεμο μαζί με τον Βαργκ Βίκερνες σχημάτισαν το γκρουπ Satanel, το οποίο διαλύθηκε σύντομα.
Το 1996 ο Έικεμο σχημάτισε τους Bömbers, μια live tribute μπάντα που παίζει αποκλειστικά κομμάτια των Motörhead. Ο Έικεμο είναι τραγουδιστής και μπασίστας, ο Tore κιθαρίστας και ο Pez ντράμερ.
Παίζει επίσης στο προσωπικό σχήμα του Demonaz.
Το 2015 ο Έικεμο, μαζί με τον κιθαρίστα Τόρε Μπράτσετ και τον ντράμερ Padden, συμμετείχε στην επανένωση των Old Funeral.
Φελίξ ντε λα Κρουά ντυ Ταμπλ

Στρατιωτικός βίος

Ο Φελίξ ντυ Ταμπλ εισήλθε στη Γαλλική Ναυτική Ακαδημία (École Navale) το 1838. Συμμετείχε στις περισσότερες συγκρούσεις κατά την διάρκεια της Δεύτερης Γαλλικής Αυτοκρατορίας, και ειδικότερα στον Κριμαϊκό Πόλεμο, την γαλλική εισβολή στην Ιταλία κατά της Αυστρίας, και την γαλλική εισβολή στο Μεξικό.
Σε ηλικία 41 ετών, επέστρεψε στην Γαλλία, έγινε πλοίαρχος (Capitaine de Frégate), και εισήλθε στην Στρατιά του Λίγηρα (Armée de la Loire). Όντας επαναστάτης υπό τον Κόμη ντε Σαμπόρ, και νομιμόφρων (υπέρμετρα φιλοβασιλικός), αναγκάστηκε να αποχωρήσει από το ναυτικό το 1876.

Το "Monoplane"

Το 1874, τα δύο αδέλφια κατασκεύασαν το Monoplane, ένα μεγάλο αεροπλάνο από αλουμίνιο στην Βρέστη της Γαλλίας, με άνοιγμα πτερύγων 13 μέτρων και βάρος μόνο 80 κιλά (χωρίς τον κυβερνήτη). Πραγματοποιήθηκαν αρκετές δοκιμές, και έγινε γενικά αποδεκτό πως κατάφερε να απογειωθεί με τη δική του ισχύ, μετά από άλμα σε ράμπα σκι. Αιωρήθηκε για μικρή περίοδο και επέστρεψε στο έδαφος με ασφάλεια, όντας πιθανόν η πρώτη επιτυχής μηχανοκίνητη πτήση στην ιστορία, αναλόγως με τον ορισμό που δίνει ο καθένας — μιας και η πτήση ήταν χρονικά σύντομη και σε μικρή απόσταση.
Το αεροπλάνο εκτέθηκε στην Διεθνή Έκθεση του 1878 (Exposition Universelle) του Παρισιού.

Βιομηχανικό κληροδότημα

Μετά τον θάνατο του Ντυ Ταμπλ το 1890, οι απόγονοι του ανέλαβαν την διοίκηση της εταιρείας. Η « Générateur Du Temple S.A. », απέκτησε την εταιρεία Lesénéchal το 1905, και μέχρι το 1918 είχε αρκετές χιλιάδες εργαζομένους όταν απορροφήθηκε από την εταιρεία ναυπηγικής Société Normande de Construction Navale.

Πολιτική σταδιοδρομία

Από το 1871 μέχρι το 1876 ο Ντυ Ταμπλ ήταν αντιπρόσωπος του Ιλ-ε-Βιλαίν (Ille-et-Vilaine) της Βρετάνης στη Γαλλική Εθνοσυνέλευση. Υπήρξε ένθερμος βασιλόφρων και πιστός καθολικός και ανήκε στην κοινοβουλευτική ομάδα των Νομιμοφρόνων.

Ρητό

Γενικά, τα πτηνά, ειδικά τα μεγαλύτερα, απογειώνονται και πετούν μόνο εξαιτίας μίας αποκτηθείσας ταχύτητας: η ταχύτητα που είναι απαραίτητη για την απογείωση επιτυγχάνεται είτε με το τρέξιμο στο έδαφος ή στο νερό ή με το άλμα από υψηλά σημεία. Μόλις φτάσουν σε ένα συγκεκριμένο ύψος που τους επιτρέπει να πετάξουν οριζοντίως και να προχωρήσουν μόνο με το φτερούγισμα των φτερών, αποκτούν ταχύτητα, απλώνουν τα φτερά και την ουρά τους έτσι ώστε να σχηματίζεται όσο το δυνατόν πιο επίπεδη επιφάνεια και έτσι κινούνται προς τα εμπρός χωρίς ορατή κίνηση των πτερυγίων και χωρίς σημαντική πτώση
— Φελίξ ντυ Ταμπλ,
Zak McKracken and the Alien Mindbenders

Σενάριο

Η ιστορία λαμβάνει χώρα στο Σαν Φρανσίσκο του 1997, περίπου 10 έτη δηλαδή μετά από την παραγωγή του παιχνιδιού.
Κύριοι χαρακτήρες του παιχνιδιού είναι ο Zak (πλήρες όνομα: Francis Zachary McKracken), δημοσιογράφος της εφημερίδας National Inquisitor, η Annie Larris, ανεξάρτητη επιστήμονας και οι Melissa China και Leslie Bennett, φοιτήτριες του Πανεπιστημίου Γέιλ. Τους διαφορετικούς αυτούς χαρακτήρες ενώνει η προσπάθειά τους να αποτρέψουν τους εξωγήινους Caponians που έχουν διεισδύσει την κοινωνία με πρόσχημα μια τηλεφωνική επιχείρηση και αργά αργά μειώνουν τη νοημοσύνη των γήινων χρησιμοποιώντας τόνους πινάκων.
Μια άλλη, αρχαία εξωγήινη φυλή (οι Skolarians), δημιούργησε και άφησε στην ανθρωπότητα έναν αμυντικό μηχανισμό με τον οποίο μπορεί να απωθήσει κανείς τους Caponians. Δεν χρειάζεται παρά η σύντομη επανασυναρμολόγηση και ενεργοποίησή του. Δυστυχώς όμως τα διάφορα εξαρτήματα του μηχανισμού είναι σκορπισμένα σε ολόκληρη τη Γη και στον Άρη.

Άλλες πληροφορίες

Το παιχνίδι διακατέχεται από ένα γενικό πνεύμα New Age καθότι συνεισέφερε ο γνωστός πνευματιστής και συγγραφέας David Spangler, και είναι εμπνευσμένο κυρίως από διάφορες δημοφιλείς θεωρίες για εξωγήινους, αρχαίους αστροναύτες και μυστήριους πολιτισμούς. Μεταξύ των πολλών τόπων που επισκέπτονται οι ήρωες του παιχνιδιού βρίσκονται αναλόγως οι πυραμίδες της Αιγύπτου και του Μεξικού, η Λίμα, το Στόουνχεντζ, η Ατλαντίδα, μία διαστημική cadillac με τον Έλβις (που είναι εξωγήινος) και τέλος, το πρόσωπο στον Άρη.
Κυβέρνηση Αλέξανδρου Μαυροκορδάτου 1854

Γεγονότα

Η διακοπή των διπλωματικών σχέσεων μεταξύ Ρωσίας και Οθωμανικής Αυτοκρατορίας που έγινε το 1853 και ο πόλεμος που ακολούθησε, φούντωσε τις ελπίδες των Ελλήνων για πραγματοποίηση της Μεγάλης Ιδέας, βρίσκοντας μάλιστα υποστήριξη και στο βασιλικό ζεύγος. Ο βασιλιάς Όθων υπήρξε ένθερμος υποστηρικτής της επέκτασης των ελληνικών εδαφών, και βοηθούσε πάντα τις κινήσεις των υπόδουλων Ελλήνων για απελευθέρωση.

Έτσι, όταν ξέσπασαν εξεγέρσεις του ελληνικού στοιχείου στις αρχές του 1854, στρατιωτικοί του ελεύθερου ελληνικού κράτους εισχώρησαν στο τουρκικό έδαφος εξάπτοντας τα πνεύματα των υπόδουλων Ελλήνων αλλά δίνοντας και μάχες με τα τουρκικά στρατιωτικά αποσμάσματα.
Στις 15 Ιανουαρίου του 1854, πρώτοι οι κάτοικοι του Ραδοβυζίου στην Άρτα, ύψωσαν την σημαία της εξέγερσης, ακολουθούμενοι τις αμέσως επόμενες ημέρες από τους κατοίκους των Τζουμέρκων, του Σουλίου και της Λάκας. Εξεγέρσεις σημειώθηκαν και στη Λαμία, ενώ πολλά στρατιωτικά σώματα εθελοντών συγκροτούμενα από οπλαρχηγούς, μπήκαν στη Θεσσαλία. Η φλόγα της εξεγέρσεως έφτασε μέχρι το Δομοκό, και το Πήλιο και στις 19 Μαρτίου του 1854 μάλιστα, έλαβε χώρα και σημαντική μάχη στο Βόλο. 

Στην Αθήνα, ο βασιλιάς Όθων και η κυβέρνησή του βρισκόταν σε δυσχερή θέση, καθώς βάλλονταν καθημερινά από παρατηρήσεις, προειδοποιήσεις και διαταγές να μην βοηθάνε είτε ηθικά είτε υλικά, τα εθελοντικά σώματα που δρούσαν στο τουρκικό έδαφος, και πολύ περισσότερο να μην προετοιμάζονται για πόλεμο εναντίον της Οθωμανικής Αυτοκρατορίας, στο πλευρό της Ρωσίας.

Όταν τον Μάρτιο του 1854 διακόπηκαν οι διπλωματικές σχέσεις μεταξύ Ελλάδας και Τουρκίας οι Μεγάλες Δυνάμεις, αποφάσισαν να πιέσουν έμπρακτα και στην ουσία να υποχρεώσουν δια της βίας την ελληνική κυβέρνηση να μην προχωρήσει σε κήρυξη πολέμου. Έτσι, στις 13 Μαΐου του 1854 γαλλικά πολεμικά πλοία, αποβίβασαν στον Πειραιά, 2000 στρατιώτες. Την επομένη, 14 Μαΐου ο Όθων αναγκάστηκε να διακηρύξει την ουδετερότητα της Ελλάδας, να διατάξει την καταστολή των εξεγέρσεων και να πάψει  την κυβέρνηση Κριεζή. 
Στις 16 Μαΐου, ο Όθων, κατ' απαίτηση των Αγγλογάλλων  διόρισε νέο πρωθυπουργό τον Αλέξανδρο Μαυροκορδάτο, σχεδόν τον μόνο Έλληνα πολιτικό που εμπιστεύονταν η αγγλική διπλωματία, ο οποίος υπηρετούσε τότε πρέσβης της Ελλάδας στο Λονδίνο. 
Μαζί με τους Γάλλους στρατιώτες, ήρθε στην Ελλάδα και η χολέρα. Η ασθένεια, σε έξαρση εκείνη την περίοδο στη Γαλλία, μεταφέρθη με τα γαλλικά καράβια, πρώτα στα δυο λιμάνια της χώρας, τον Πειραιά και τη Σύρο, και έπειτα στην Αθήνα. Η κυβέρνηση πήρε αρκετά έκτακτα μέτρα, δημιουργώντας επιπρόσθετες τοποθεσίες καθαρισμού των πλοίων, επιπρόσθετα υγειονομεία στον Πειραιά και στο Φάληρο, που εξέταζαν τον πληθυσμό,  έβαλε σε καραντίνα τον Πειραιά και τη Σύρο - κανείς δεν επιτρεπόταν να μπει ή να βγει από τις αυτές τις πόλεις χωρίς έγγραφες βεβαιώσεις δημόσιων ιατρών ότι ήταν υγιής, και τελικά, το φθινόπωρο του 1855 η επιδημία είχε εξαλειφθεί.
Γιώργος Μαζωνάκης

Τηλεόραση

Τον Απρίλιο του 2017 ήταν ένας από τους κριτές του μουσικού talent show The X-Factor της Ελλάδας μαζί την Τάμτα, τον Γιώργο Παπαδόπουλο και τον Μπάμπη Στόκα.Μετά από 2 χρόνια (2019) ήταν ένας από τους κριτές του Your face sounds familiar 5 μαζί με τον Δημήτρη Σταρόβα,τον Αλέξη Γεωργούλη και την Μιμή Ντενίση
Μπέρνι Σο

Βιογραφία

Ο Σο γεννήθηκε στη Βικτώρια του Καναδά το 1956. Κατά τα εφηβικά του χρόνια αγόρασε την πρώτη του κιθάρα αλλά ξεκίνησε τη μουσική του καριέρα σαν τραγουδιστής του συγκροτήματος Cold Sweat, το 1974. Οι Cold Sweat μετονομάστηκαν σε Buckshot και περιόδευσαν για μερικούς μήνες πριν διαλυθούν λόγω έλλειψης ενδιαφέροντος από τους μάνατζερ να προωθήσουν το συγκρότημα.
Ο Σο έπαιξε για εννέα μήνες με το επόμενο συγκρότημα του, τους Legend, πριν μετακομίσει πίσω στη Βικτώρια. Τον Δεκέμβριο του 1978 εντάχθηκε στο συγκρότημα των Grand Prix και τραγούδησε στον πρώτο τους, ομώνυμο δίσκο ο οποίος κυκλοφόρησε το 1980. Τον Οκτώβριο του 1981 αντικαταστάθηκε από τον Ρόμπιν ΜακΚόλεϊ και δύο μήνες αργότερα, εντάχθηκε στο χέβι μέταλ συγκρότημα των Praying Mantis, για να ηχογραφήσει μαζί τους το 12" σινγκλ "Tell Me the Nightmares Wrong". Ο Σο εμφανίστηκε σε πολλές ζωντανές εμφανίσεις με τους Praying Mantis, συμπεριλαμβανομένου του φεστιβάλ του Ρέντινγκ το 1982, αλλά δεν ηχογράφησε ποτέ κάποιο στούντιο δίσκο μαζί τους.
Από το Δεκέμβριο του 1983 μέχρι τα μέσα της επόμενης χρονιάς έπαιξε με το χαρντ ροκ συγκρότημα Escape του πρώην ντράμερ των Iron Maiden, Κλάιβ Μπαρ. Το καλοκαίρι του 1984, κυκλοφόρησαν το δίσκο "Throwing Shapes", με τη νέα ονομασία Stratus. Οι Stratus συμμετείχαν στο σάουντρακ της cult ταινίας "Class of Nuke 'Em High" (εναλλ. τίτλος "Atomic High School") με το τραγούδι "Run for your Life".
Σε μία συναυλία των Stratus στο κλαμπ "Marquee" του Λονδίνου, ο Μικ Μποξ βρισκόταν στο κοινό και του πρότεινε να ενταχθεί στους Uriah Heep, οι οποίοι έψαχναν για τραγουδιστή. Ο πρώτος δίσκος του Σο με το νέο του συγκρότημα ήταν ο ζωντανά ηχογραφημένος "Live in Moscow", ενώ ένα χρόνο αργότερα κυκλοφόρησε ο πρώτος στούντιο δίσκος των Uriah Heep με τον Σο στη σύνθεση τους, "Raging Silence", ενώ ακολούθησε το "Different World" το 1991. Το 1995, μετά την κυκλοφορία του δίσκου "Sea of Light", αντιμετώπισε σοβαρά προβλήματα με τις φωνητικές του χορδές και αντικαταστάθηκε για μερικές ζωντανές εμφανίσεις από τον πρώην τραγουδιστή του συγκροτήματος Τζον Λότον.
Μετά από μία μικρή επέμβαση, επέστρεψε στην ενεργό δράση με τους Uriah Heep, ξεκινώντας παράλληλα, το προσωπικό του σχήμα με την ονομασία Transit. Το 1996, δημιούργησε τους Collins-Shaw Project με τον Ντέηλ Κόλινς και τον Ντον Ρέσταλ, ηχογραφώντας μαζί τους το ΕΡ σινγκλ "Picking Locks", το 1997, αλλά και το σινγκλ "Sad Song". Το Σεπτέμβριο του 1997 συμμετείχε στο δίσκο "Church in the Wildwood" του Κέβιν Γουίλιαμς.
Άλλοι δίσκοι του Σο με τους Uriah Heep είναι το "Sonic Origami" του 1998, το "Wake the Sleeper" του 2008, το "Celebration" το 2009, το "Into the Wild" το 2011 και το "Outsider" του 2014.